APROBACIÓN DE SISTEMA DE ACCESO DE CLAVE SEGURA DE USUARIO O. V. T.
ADMINISTRACIÓN LOCAL — Municipal — Bueu (Outros documentos, notificacións e informacións públicas, 28/04/2020)

A aprobación do Real Decreto 463/2020, do 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, supuxo para a Administración a adopción de determinadas medidas, entre elas o peche de oficinas de atención presencial aos cidadáns. Adicionalmente, como é sabido, a normativa reguladora do Procedemento Administrativo e do Réxime Xurídico do Sector Público, Leis 39 e 40/2015 do 1 de outubro, estableceron que “as distintas Administracións han de promover, en beneficio dos cidadáns, o uso das canles electrónicas de tramitación”. Tamén as normas aprobadas para facer fronte ao impacto económico provocada polo Covid19, conteñen medidas orientadas á mellora e a incentivación dos procesos de dixitalización e á prestación de servizos electrónicos. De conformidade co anterior, e á vista da crise sanitaria que se está atravesando e da declaración do estado de alarma, o Concello de Bueu, mediante os Decretos 2020-0412, 2020-0421 e 2020-0440, xa manifestou a necesidade de aprobar medidas que garanticen a realización de todos os trámites tributarios sen necesidade de que o cidadán teña que desprazarse ás oficinas municipais. Por iso, para facilitar ao máximo o acceso ás canles electrónicas de tramitación aos cidadáns, a fin de que poidan exercitar os seus dereitos e cumprir coas súas obrigacións, adóptase unha medida para ofrecer aos cidadáns unha nova forma de autenticación no acceso á Oficina Virtual Tributaria (subsede administrativa tributaria) para a realización de trámites electrónicos. Tendo en conta a situación descrita e en aplicación do artigo artigos 4.1. a) e 21.1, a) e d) da Lei 7/1985 do 2 de abril, reguladora das Bases do Réxime Local, relativos á potestade de autorganizativa das entidades locais e ao recoñecemento das atribucións relativas á dirección do goberno e da administración municipal, e na dirección, inspección e impulso dos servizos, pola presente. Aprobar o sistema de identificación para o acceso á Oficina Virtual Tributaria do Concello de Bueu, baseado en CLAVE SEGURA DE USUARIO, que se describe a continuación: O sistema de identificación consistirá na xeración dunha Clave Segura de Usuario, cuxa obtención se realizará mediante chamada telefónica ao Centro especializado de Atención Telemática para a xestión de tributos. A xeración da Clave levará a cabo previa comprobación da identidade do cidadán, mediante unha serie de preguntas e respostas de control entre a Administración e o cidadán (información coñecida por ambas as partes, conforme o artigo 9 da Lei 39/2015. Conforme se recolle no: “Protocolo de activación do sistema de identificación, mediante rexistro telefónico, xeración de correo electrónico con instrucións para a posterior activación da Clave persoal a través da oficina virtual” (figurando como Anexo ó final da presente resolución)). O trámite de solicitude do contrasinal de usuario, realizado por voz e asinado electronicamente, mediante información coñecida por ambas as partes, é gravado e arquivado electronicamente de conformidade cos requirimentos esixidos pola normativa reguladora, e é asociado a un expediente de rexistro de comprobación de identidade. Durante a chamada telefónica para a obtención da Clave, o xestor telefónico solicitará ao cidadán unha dirección de correo electrónico ao que enviará as instrucións para a activación da súa Clave directamente na oficina virtual tributaria electrónica, a través do trámite ‘Obter ou recuperar contrasinal´, unha vez que foi habilitado o sistema de identificación tras o rexistro telefónico previo. O sistema de Clave Segura de Usuario que se aproba, poderá ser empregado polos cidadáns para a realización de trámites a través da subsede tributaria electrónica (Oficina Virtual Tributaria), garantindo o exercicio dos seus dereitos e o cumprimento das súas obrigas por medios electrónicos. A presente resolución publicarase no portal de transparencia da Sede Electrónica do Concello de Bueu, e na subsede tributaria electrónica, accesible desde a sede electrónica principal do Concello, como desde a súa páxina web. Así como un anuncio da mesma no BOPPO momento a partir do cal resultará de aplicación. O alcalde (asinado electrónica mente ao marxe).